รมว. แรงงาน รับ 7 ข้อเรียกร้องวันแรงงาน   ย้ำรัฐบาลมุ่งยกระดับศักยภาพ พัฒนาคุณภาพชีวิตแรงงานให้ดีขึ้น
นายสุชาติ ชมกลิ่น รัฐมนตรีว่าการกระทรวงแรงงาน เป็นประธานพิธีเปิดงานวันแรงงานแห่งชาติ ประจำปี 2566 พร้อมกล่าวคำปราศรัยว่า ข้อเรียกร้องแรงงานทั้ง 7 ข้อ หลายเรื่องเป็นเรื่องที่มีการผลักดันมาอยู่แล้ว เช่น รัฐบาลต้องรับรองอนุสัญญาองค์การแรงงานระหว่างประเทศ (ILO) ฉบับที่ 87 และ 98 ที่มีการพูดคุยกันมาโดยตลอด แต่เนื่องจากยังมีบางส่วนที่อาจจะมีข้อคิดเห็นไม่ตรงกัน คือเรื่องของการส่งเสริมให้มีการรวมกลุ่ม ตั้งสหภาพ ซึ่งประเทศไทยมีแรงงานต่างด้าวเข้ามาทำงานด้วย จึงต้องพิจารณากันอย่างรอบคอบ ส่วนการจัดตั้งกองทุนประกันความเสี่ยง เพื่อเป็นหลักประกันในการทำงานของลูกจ้าง เรื่องนี้สำคัญ ควรเกิดขึ้น และมีการพูดคุยจนตกผลึกแล้วแต่รัฐบาลหมดวาระลงก่อน ส่วนการปฏิรูปแก้ไขเพิ่มเติมเกี่ยวกับประกันสังคม ให้เพิ่มเงินบำนาญจาก 3,000 บาท เป็น 5,000 บาท ซึ่งมีการคำนวน และหาวิธีดำเนินการเอาไว้แล้ว แต่รัฐบาลก็หมดวาระก่อนเช่นกัน ส่วนการจัดสร้าง รพ.ประกันสังคม และจัดตั้งธนาคารแรงงานเพื่อผู้ใช้แรงงาน ในเรื่องนี้คิดมาตลอด โดยเฉพาะในช่วงที่มีการระบาดของโรคโควิด-19 ซึ่งได้มีการศึกษาพูดคุยกันให้มีการตั้ง รพ.ประกันสังคมอย่างน้อย 4 ภูมิภาค และอาจตั้งเป็นสถาบันการแพทย์ที่มีการเรียนการสอนบุคลากรด้านสาธารณสุข โดยให้ลูกหลานของผู้ประกันตน มาสอบชิงทุน ส่วนการตั้งธนาคารผู้ประกันตนเรื่องนี้เห็นด้วย เพื่อเป็นที่พึ่งของแรงงานจะได้ไม่ต้องไปกู้หนี้นอกระบบ พร้อมย้ำว่า รัฐบาลมุ่งมั่นส่งเสริมให้แรงงานมีงานทำได้รับการพัฒนาแรงงานในทุกมิติ และให้การส่งเสริมให้ผู้ใช้แรงงานได้รับความคุ้มครองอย่างทั่วถึง มีความปลอดภัยในการทำงาน ยกระดับประกันสังคมเพื่อให้แรงงานได้รับประโยชน์สูงสุด เร่งรัดปรับปรุง แก้ไขกฎหมายให้สอดคล้องกับบริบทสถานการณ์ปัจจุบัน เพื่อคุณภาพชีวิตที่ดีขึ้นของผู้ใช้แรงงานส่วนข้อเรียกร้องให้รัฐเร่งรัดวางแนวทางจัดระบบสวัสดิการค่ารักษาพยาบาลหลังเกษียณ เทียบเคียงกับข้าราชการบำนาญที่ดูแลการรักษาพยาบาลตลอดชีวิต นายสุชาติ กล่าวว่า ภาครัฐกำลังอยู่ระหว่างพิจารณาดำเนินการ ส่วนเรื่องการดูแลลูกจ้างซัปคอนแทรก ได้ให้กรมสวัสดิการและคุ้มครองแรงงาน (กสร.) เร่งดูแลแรงงานต้องไม่มีความเหลื่อมล้ำกัน โดยเฉพาะในองค์กรเดียวกัน ส่วนข้อเรียกร้องขึ้นค่าแรงงาน 712 บาท ของทางคณะกรรมการสมานฉันแรงงานไทย ร่วมกับสมาพันธ์รัฐวิสาหกิจแห่งประเทศไทย เรื่องนี้ นายสุชาติ กล่าวว่า แรงานที่ทำงานรับค่าแรงงานขึ้นต่ำกว่า 80% เป็นแรงงานต่างด้าว หากต้นทุนตรงนี้ขึ้น ค่าสินค้าในชีวิตประจำวันก็เพิ่ม ประชาชนกลุ่มอื่นๆ ก็ได้รับผลกระทบด้วย ดังนั้นวิธีการก็คือโฟกัสที่การเพิ่มทักษะแรงงานฝีมือ และกำหนดค่าแรงตามทักษะฝีมือ ซึ่งเรื่องนี้มีกลไกการพิจารณาอย่างรอบคอบ เหมาะสม